R62 miljard vir belastingterugbetalingsArgieffoto Die Suid-Afrikaanse Inkomstediens het Dinsdag gesê meer as 2,7 miljoen belastingbetalers het reeds sedert die belastingseisoen in Julie begin het, hul opgawes ingedien. Die SAID het reeds R62,1 miljard in belastingterugbetalings gedoen. Dit is ŉ toename van 3,6% in vergelyking met verlede jaar se getalle vir dieselfde tydperk. Die begin van die belastingseisoen is op 3 Julie by die Orlando Oos-tak in Soweto deur die minister van finansies Malusi Gigaba aangekondig. Tom Moyane, kommissaris van die SAID, het sy waardering uitgespreek vir die belastingbetalers en die span van meer as 14 000 werknemers wat hulself verbind tot uitnemende diens. “Ons is dankbaar vir die vlak van nakoming onder belastingbetalers wat dit vir die SAID moontlik maak om sy mandaat uit te voer. Ons is ook trots op die passie en toewyding van ons werknemers wat uitnemende diens verskaf,” het Moyane in ŉ verklaring gesê. “Die SAID wil belastingbetalers daaraan herinner dat e-filing die vinnigste en maklikste manier is om aan jou belastingverpligtinge te voldoen.” Die SAID het gesê hy het sy benadering verfyn om die beste moontlike diens aan belastingbetalers te verskaf, aangesien die belastingseisoen die besigste tyd op die organisasie se kalender is. Die inkomstediens se kontaksentrum het tot dusver 1,69 miljoen oproepe hanteer. Altesaam 49,28% van belastingbetalers het tot dusver van die SAID se e-filing gebruik gemaak en meer as 2,5 miljoen belastingbetalers het ŉ SAID-tak besoek sedert 1 Julie vanjaar.